
讘讘讗 讘转专讗 爪讗 注"讗 - 驻讬专讜砖 砖讟讬讬谞讝诇抓

诪讛讬驻专讻讬讗 诇讛讬驻专讻讬讗 [诪诪讞讜讝 诇诪讞讜讝], 诪讛诪讞讜讝 讛爪驻讜谞讬 讘讬讜转专 砖诇 讗专抓 讬砖专讗诇 诇诪讞讜讝 讛讚专讜诪讬 讘讬讜转专 砖诇 住讜专讬讛.


转谞讜 专讘谞谉 [砖谞讜 讞讻诪讬诐]: 讗讬谉 诪砖转讻专讬诐, 讻诇讜诪专, 讗讬谉 诇注砖讜转 诪住讞专 讘讗专抓 讬砖专讗诇 讘讚讘专讬诐 砖讬砖 讘讛谉 讞讬讬 谞驻砖, 讻讙讜谉: 讬讬谞讜转, 砖诪谞讬诐 讜住诇转讜转, 注诇 诪谞转 砖诇讗 诇讬讬拽专 讗转 诪讞讬专讬讛诐. 讗诇讗 讬诪讻专讜 讛诪讙讚诇讬诐 注爪诪诐 讗转 转讜爪专转诐 讘砖讜拽.


讗诪专讜 注诇讬讜 注诇 专' 讗诇注讝专 讘谉 注讝专讬讛, 砖讛讬讛 诪砖转讻专, 注讜砖讛 诪住讞专, 拽讜谞讛 诪讛讬爪专谉 讜诪讜讻专 诇讗讞专讬诐 讘专讬讜讜讞, 讘讬讬谉 讜砖诪谉. 讜诪住讘讬专讬诐: 讘讬讬谉 鈥� 住讘专 诇讛 [住讘讜专 讛讜讗] 讻讚注转 专' 讬讛讜讚讛 讘谉 讘转讬专讗 砖讛转讬专 诇讛讜爪讬讗 讬讬谉 诪讗专抓 讬砖专讗诇, 诪砖讜诐 砖讛讜讗 讙讜专诐 诇讞讟讗, 讜诇讚注转讜 讗讬谉 爪讜专讱 诇诪谞讜注 讛转讬讬拽专讜转 砖诇 讛讬讬谉, 讘砖诪谉 讛讟注诐 讗讞专, 诪砖讜诐 砖讘讗转专讬讛 [讘诪拽讜诪讜] 砖诇 专' 讗诇注讝专 讘谉 注讝专讬讛 砖讻讬讞 诪讬砖讞讗 [诪爪讜讬 砖诪谉], 讜诇讻谉 讙诐 讻砖谞注砖讛 讘讜 诪住讞专, 讗讬谉 诇讞砖讜砖 砖讘讻讱 讬注诇讛 诪讞讬专讜 讜讬拽砖讛 注诇 讞讬讬 讛注谞讬讬诐.


转谞讜 专讘谞谉 [砖谞讜 讞讻诪讬诐]: 讗讬谉 诪砖转讻专讬谉 驻注诪讬诐 讘讘讬爪讬诐. 讗诪专 诪专讬 讘专 诪专讬: 驻诇讬讙讬 [谞讞诇拽讜] 讘讛 讘驻讬专讜砖 讗讬诪专讛 讝讜 专讘 讜砖诪讜讗诇, 讞讚 [讗讞讚 诪讛诐] 讗诪专: 讛讻讜讜谞讛 讛讬讗 注诇 讞讚 转专讬 [讗讞讚 砖谞讬讬诐], 讻诇讜诪专, 讗住讜专 诇住讜讞专 诇讛专讜讜讬讞 讘讛诐 驻讬 砖谞讬诐 诪讛诪讞讬专 砖砖讬诇诐 讛讜讗 注讘讜专谉. 讜讞讚 [讜讗讞讚 诪讛诐] 讗诪专: 讗住讜专 诇诪讻讜专 诪转讙专 诇转讙专讗 [诪住讜讞专 诇住讜讞专], 讗诇讗 讛住讜讞专 砖拽谞讛 诪讘注诇 讛讘讬爪讬诐 讛讜讗 砖讬诪讻讜专 诇爪专讻谞讬诐. 讜讘讛诪砖讱 诇诪讛 砖讗诪专讜, 砖讛讟讬诇讜 讛讙讘诇讜转 讘注谞讬谉 讚讘专讬诐 砖讬砖 讘讛诐 讞讬讬 谞驻砖, 诪讘讬讗讬诐 讘专讬讬转讗 砖讬砖 讘讛 诇讛讚讙讬砖 注谞讬谉 讝讛.


转谞讜 专讘谞谉 [砖谞讜 讞讻诪讬诐]: 诪转专讬注讬谉, 谞讗住驻讬诐 讜爪讜注拽讬诐 讘转驻讬诇讛 讘专讘讬诐 注诇 驻专拽诪讟讬讗 (诪住讞专, 住讞讜专讛) 砖讛讜讝诇 诪讞讬专讛, 讜讗驻讬诇讜 讘砖讘转 诪讜转专 诇爪注讜拽 讜诇讛转讞谞谉, 诇诪专讜转 砖讗讬谉 讗讚诐 专砖讗讬 诇讘拽砖 注诇 爪专讻讬讜 讘砖讘转, 诪砖讜诐 砖讛讬讗 爪专转 专讘讬诐.


讗诪专 专' 讬讜讞谞谉: 讛讻讜讜谞讛 讛讬讗 讚讜讜拽讗 诇住讞讜专讜转 砖讛谉 注讬拽专讛 砖诇 讛讻诇讻诇讛 讛诪拽讜诪讬转, 讻讙讜谉 讻诇讬 (讘讙讚讬) 驻砖转谉 讘讘讘诇, 讜讬讬谉 讜砖诪谉 讘讗专抓 讬砖专讗诇. 讗诪专 专讘 讬讜住祝: 讜讛讜讗, 讚讝诇 讜拽诐 [砖讛讜讝诇 诪讞讬专 讛住讞讜专讛 讜注诪讚] 注诇 砖注专 讻讝讛, 砖诪讛 砖讛讬讛 砖讜讜讛 诪拽讜讚诐 注砖专讛 谞诪讻专 注讻砖讬讜 讘砖讬转讗 [讘砖讬砖讛], 砖讚讜讜拽讗 注诇 讛讜讝诇讛 讻讝讜 讬砖 诇讛转专讬注 讘转驻讬诇讛 讜讗祝 讘砖讘转.


讗 转谞讜 专讘谞谉 [砖谞讜 讞讻诪讬诐]: 讗讬谉 讬讜爪讗讬谉 诪讗专抓 讬砖专讗诇 诇讞讜抓 诇讗专抓, 砖讻谉 讘爪讗转讜 诇讞讜抓 诇讗专抓 讛专讬讛讜 诪驻拽讬注 讗转 注爪诪讜 诪谉 讛诪爪讜讜转 讛转诇讜讬讜转 讘讛, 讗诇讗 讗诐 讻谉 注诪讚讜 (讛讬讛 诪讞讬专诐) 砖诇 住讗转讬诐 转讘讜讗讛 讘住诇注 砖讛讜讗 讻驻诇讬讬诐 诪谉 讛诪讞讬专 讛专讙讬诇, 讗诪专 专' 砖诪注讜谉: 讗讬诪转讬 讗诪专讜 讚讘专 讝讛? 鈥� 讘讝诪谉 砖讗讬谞讜 诪讜爪讗 诇讬拽讞 (诇拽谞讜转) 砖讗讬谉 诇讜 讻住祝, 讗讘诇 讘讝诪谉 砖诪讜爪讗 诇讬拽讞, 讗驻讬诇讜 注诪讚讛 住讗讛 讘住诇注 鈥� 诇讗 讬爪讗.


讜讻谉 讛讬讛 专' 砖诪注讜谉 讘谉 讬讜讞讗讬 讗讜诪专: 讗诇讬诪诇讱, 讜诪讞诇讜谉 讜讻诇讬讜谉 讘谞讬讜, 讙讚讜诇讬 讛讚讜专 讛讬讜 讜驻专谞住讬 讛讚讜专 讛讬讜, 讜诪驻谞讬 诪讛 谞注谞砖讜 砖诪转讜 讘讙讜诇讛? 鈥� 诪驻谞讬 砖讬爪讗讜 诪讛讗专抓 诇讞讜爪讛 诇讗专抓, 砖谞讗诪专: "讜转讛诐 讻诇 讛注讬专 注诇讬讛谉 讜转讗诪专谞讛 讛讝讗转 谞注诪讬" (专讜转 讗, 讬讟). 讜砖讜讗诇讬诐: 诪讗讬 [诪讛 驻讬专讜砖] "讛讝讗转 谞注诪讬"? 讻讬爪讚 谞诇诪讚 讛讚讘专 诪讻讗谉? 讗诪专 专' 讬爪讞拽, 讗诪专讜: 讞讝讬转诐 [专讗讬转诐] 谞注诪讬 砖讬爪讗转 诪讗专抓 诇讞讜抓 诇讗专抓 诪讛 注诇转讛 诇讛? 诪讛 讗讬专注 讘讙讜专诇讛? 砖诇讗 讝讗转 讘诇讘讚 砖诇讗 谞讬爪诇讛 砖诐 诪爪专讜转, 讗诇讗 讬专讚讛 诇讙诪专讬 诪诪注诪讚讛.


讜注讜讚 讗诪专 专' 讬爪讞拽 讘注谞讬谉 讝讛 砖讘诪讙讬诇转 专讜转: 讗讜转讜 讛讬讜诐 砖讘讗转 (讘讗讛) 专讜转 讛诪讜讗讘讬讛 诇讗专抓 讬砖专讗诇, 诪转讛 讗砖转讜 砖诇 讘注讝, 砖讻讘专 讗讝 谞讜爪专讛 讛讗驻砖专讜转 鈥� 砖讛转诪诪砖讛 诇讗讞专 诪讻谉 鈥� 砖转讬谞砖讗 专讜转 诇讘讜注讝. 讜讛讬讬谞讜 讚讗诪专讬 讗讬谞砖讬 [讜讝讛讜 砖讗讜诪专讬诐 讗谞砖讬诐] 讘驻转讙诐 诪拽讜讘诇: 注讚 砖诇讗 (讟专诐) 砖讻讬讘 砖讬讻讘讗 [诪转 讛诪转] 鈥� 讻讘专 拽讬讬诪讗 诪谞讜 讘讬讬转讬讛 [注讜诪讚 讛诪诪讜谞讛 注诇 讘讬转讜], 讜讗祝 讻讗谉 讛讗砖讛 讛讞讚砖讛 (专讜转) 讻讘专 讘讗讛 诇诪拽讜诪讜 砖诇 讘讜注讝 注讜讚 诇驻谞讬 砖诪转讛 讗砖转讜.


 讜注讜讚 讘注谞讬谉 讝讛 讗诪专 专讘讛 讘专 专讘 讛讜谞讗 讗诪专 专讘: 讗讘爪谉 诪讘讬转 诇讞诐, 讛谞诪谞讛 讘讬谉 讛砖讜驻讟讬诐 (专讗讛 砖讜驻讟讬诐 讬讘, 讞鈥撟�), 讝讛 讘注讝. 讜诪住讘讬专讬诐: 诪讗讬 拽讗 诪砖诪注 诇谉 [诪讛 讛砖诪讬注 诇谞讜] 讜诪讛 诇诪讚谞讜 诪讻讱? 讻讬 讗讬讚讱 [讻诪讜 讛讗讬诪专讛 讛讗讞专转] 砖诇 专讘讛 讘专 专讘 讛讜谞讗, 砖讗诪专 专讘讛 讘专 专讘 讛讜谞讗 讗诪专 专讘: 诪讗讛 讜注砖专讬诐 诪砖转讗讜转 注砖讛 讘注讝 诇讘谞讬讜 讘讞转讜谞讜转讬讛诐, 砖谞讗诪专: "讜讬讛讬 诇讜 砖诇砖讬诐 讘谞讬诐, 讜砖诇砖讬诐 讘谞讜转 砖诇讞 讛讞讜爪讛 讜砖诇砖讬诐 讘谞讜转 讛讘讬讗 诇讘谞讬讜 诪谉 讛讞讜抓, 讜讬砖驻讟 讗转 讬砖专讗诇 砖讘注 砖谞讬诐" (砖讜驻讟讬诐 讬讘 讟), 砖砖讬砖讬诐 讬诇讚讬诐 讛讬讜 诇讜,


讜讘讻诇 讗讞转 讜讗讞转 诪谉 讛讞转讜谞讜转 砖注砖讛 诇讛诐, 注砖讛 砖谞讬 诪砖转讗讜转: 讗讞讚 讘讘讬转 讗讘讬讜 砖诇 讛讞转谉 讜讗讞讚 讘讘讬转 讞诪讬讜 讗讘讬 讗砖转讜, 讜讘讻讜诇谉 诇讗 讝讬诪谉 讗转 诪谞讜讞 讗讘讬讜 砖诇 砖诪砖讜谉, 砖讗砖转讜 讛讬转讛 注拽专讛 诪转讞讬诇讛 (专讗讛 砖讜驻讟讬诐 讬讙, 讘), 讗诪专: 讻讜讚谞讗 [驻讬专讚讛] 注拽专讛 讘诪讗讬 驻专注讗 [讘诪讛 转驻专注] 诇讬? 砖讛专讬 诇诪谞讜讞 讗讘讬 砖诪砖讜谉 诇讗 讛讬讜 讬诇讚讬诐, 讜诇讗 讻讚讗讬 诇讬 诇讛讝诪讬谉 讗讜转讜, 砖讛专讬 讛讜讗 诇讗 讬讝诪讬谞谞讬 讗诇讬讜.


转讗谞讗 [砖谞讛 讛讞讻诐]: 讜讻讜诇谉 讻诇 讛讬诇讚讬诐 砖诇 讗讘爪谉 诪转讜 讘讞讬讬讜. 讜讛讬讬谞讜 讚讗诪专讬 讗讬谞砖讬 [讜讝讛讜 砖讗讜诪专讬诐 讗谞砖讬诐] 讘驻转讙诪诐: "讘讞讬讬讱 砖讬诇讚转 砖讬转讬谉 砖讬转讬谉 [砖讬砖讬诐, 砖讬砖讬诐 讬诇讚讬诐] 诇诪讛 诇讬讱 [诇讱]? 讗讬讻驻诇 讜讗讜诇讬讚 讞讚 讚诪砖讬转讬谉 讝专讬讝 [讛砖转讚诇 讜讛讜诇讚 讗讞讚, 砖讬讛讬讛 讝专讬讝 诪砖讬砖讬诐]


", 讻讘讜注讝, 砖诪转讜 砖砖讬诐 讬诇讚讬讜, 讜讬诇讚讜 讛讗讞专讜谉 砖讛讜诇讬讚 诪专讜转, 讛讜讗 讻讘讜讚讜, 砖诪诪谞讜 讘讗讛 诪诇讻讜转 讘讬转 讚讜讚. (住讬诪谉 诇讚讘专讬诐 砖讗诪专 专讘 讞谞谉 讘专 专讘讗 讘砖诐 专讘: 诪诇讱 讗讘专讛诐 注砖专 砖谞讬诐 砖谞驻讟专 谞转谞砖讗 诇讘讚讜). 讗诪专 专讘 讞谞谉 讘专 专讘讗 讗诪专 专讘: 讗诇讬诪诇讱, 讜砖诇诪讜谉 (讗讘讬讜 砖诇 讘讜注讝), 讜驻诇讜谞讬 讗诇诪讜谞讬 讛谞讝讻专 (讘注讬诇讜诐 砖诪讜) 讘住驻专 专讜转 ("讜讬讗诪专 住讜专讛 砖讘讛 驻讛 驻诇讜谞讬 讗诇诪讜谞讬 讜讬住专 讜讬砖讘". 专讜转 讚, 讗) 讻讙讜讗诇 拽专讜讘 讬讜转专 诪讘讜注讝, 讜讗讘讬 谞注诪讬 鈥� 讻讜诇谉 讘谞讬 (爪讗爪讗讬) 谞讞砖讜谉 讘谉 注诪讬谞讚讘 谞砖讬讗 砖讘讟 讬讛讜讚讛 讛谉 (专讗讛 专讜转 讚, 讻鈥撟涀�). 讜砖讜讗诇讬诐: 诪讗讬 拽讗 诪砖诪注 诇谉 [诪讛 讛砖诪讬注 诇谞讜 讘讻讱]? 鈥� 砖讗驻讬诇讜 诪讬 砖讬砖 诇讜 讝讻讜转 讗讘讜转 讻讗诇讬诪诇讱, 讗讬谞讛 注讜诪讚转 诇讜 讘砖注讛 砖讬讜爪讗 诪讛讗专抓 诇讞讜爪讛 诇讗专抓. 讗讙讘 讛讝讻专转 讚讘专讬 专讘 讞谞谉 讘专 专讘讗 诪讘讬讗讬诐 注讜讚 诪讚讘专讬讜.


讜讗诪专 专讘 讞谞谉 讘专 专讘讗 讗诪专 专讘: 讗诪讬讛 [讗诪讜] 砖诇 讗讘专讛诐 鈥� 讗诪转诇讗讬 讘转 讻专谞讘讜 讛讬讛 砖诪讛, 讗诪讬讛 [讗诪讜] 砖诇 讛诪谉 鈥� 讗诪转诇讗讬 讘转 注讜专讘转讬 砖诪讛, 讜住讬诪谞讬讱 讻讚讬 砖诇讗 转讘诇讘诇 讘讬谞讬讛谉: 讟诪讗 鈥� 讟诪讗, 讻诇讜诪专, 注讜专讘 砖讛讜讗 讟诪讗, 住讬诪谉 诇讝讬讻专讜谉 砖诐 讗诪讜 砖诇 讛诪谉 砖讛讜讗 讟诪讗, 讟讛讜专 砖讛讜讗 讻讘砖 ("讻专") 鈥� 住讬诪谉 诇讟讛讜专, 诇讗诪讜 砖诇 讗讘专讛诐 砖讛讜讗 讟讛讜专.


讗诪讬讛 [讗诪讜] 砖诇 讚讜讚 鈥� 谞爪讘转 讘转 注讚讗诇 砖诪讛, 讗诪讬讛 [讗诪讜] 砖诇 砖诪砖讜谉 鈥� 爪诇诇驻讜谞讬转, 讜讗讞转讬讛 [讜讗讞讜转讜] 讛讬转讛 谞拽专讗转 谞砖讬讬谉. 讜砖讜讗诇讬诐: 诇诪讗讬 谞驻拽讗 诪讬谞讛 [诪讛 讬讜爪讗 诪讝讛], 诪讛 讗谞讜 诇诪讚讬诐 诪讬讚讬注转诐 砖诇 讻诇 讛砖诪讜转 讛诇诇讜? 讜诪砖讬讘讬诐: 诇转砖讜讘转 讛诪讬谞讬诐 砖砖讜讗诇讬诐 注诇 砖诪讜转讬讛谉 砖诇 讛谞砖讬诐 讛诇诇讜, 砖讗讬谞诐 诪驻讜专砖讬诐 讘诪拽专讗, 讜讗谞讜 讗讜诪专讬诐 诇谞讜 砖诪住讜专转 讘讬讚讬谞讜 讘注诇 驻讛 诪讛 砖诪讜转讬讛谉.


讜讗诪专 专讘 讞谞谉 讘专 专讘讗 讗诪专 专讘: 注砖专 砖谞讬诐 谞讞讘砖 讗讘专讛诐 讗讘讬谞讜 讘讻诇讗, 注诇 砖讻驻专 讘注讘讜讚讛 讝专讛 砖讛讬转讛 谞讛讜讙讛 讘讗专爪讜, 讜讛谉 谞讞诇拽讜转 讘讗讜驻谉 讝讛: 砖诇砖 砖谞讬诐 讘注讬专 讻讜转讗, 讜砖讘注 讘注讬专 拽专讚讜. 讜专讘 讚讬诪讬 诪谞讛专讚注讗 诪转谞讬 讗讬驻讻讗 [讛讬讛 砖讜谞讛 诇讛讬驻讱], 砖讘注 讘讻讜转讗 讜砖诇讜砖 讘拽专讚讜. 讗诪专 专讘 讞住讚讗: 注讬讘专讗 讝注讬专讗 [讛诪注讘专 讛拽讟谉] 砖诇 讻讜转讗 讝讛讜 讗讜专 讻砖讚讬诐.


讜讗诪专 专讘 讞谞谉 讘专 专讘讗 讗诪专 专讘: 讗讜转讜 讛讬讜诐 砖谞驻讟专 讗讘专讛诐 讗讘讬谞讜 诪谉 讛注讜诇诐, 注诪讚讜 讻诇 讙讚讜诇讬 讗讜诪讜转 讛注讜诇诐 讘砖讜专讛 讻讚专讱 砖注讜砖讬诐 讗讘诇讬诐, 讜讗诪专讜: 讗讜讬 诇讜 诇注讜诇诐 砖讗讘讚

